Anjing berekor kontot Hmong

Anjing berekor kontot Hmong ialah satu baka anjing spits purba bersaiz sederhana dan salah satu daripada Empat Anjing Kebangsaan Agung Vietnam (tứ đại quốc khuyển). Anjing ini digunakan terutamanya sebagai anjing pemburu, anjing gembala, dan anjing pengawal oleh orang Hmong di Vietnam utara dan kini juga digunakan sebagai anjing polis sempadan dan anjing tentera. Walaupun tidak diiktiraf oleh Persekutuan Kinologi Antarabangsa, anjing berekor kontot Hmong diiktiraf oleh Vietnam Kennel Association. Pada tahun 2023, Hmong Bobtail Club of America diasaskan untuk membantu untuk mempromosikan baka ini dan mendapatkan pengiktirafan untuk baka ini di Amerika Syarikat.

Sejarah
Walaupun kebanyakan sejarah anjing berekor kontot Hmong adalah spekulatif, ia dianggap diturunkan daripada anjing berekor kontot semula jadi dari China selatan yang mengiringi orang Hmong dalam penghijrahan mereka ke Vietnam. Di Vietnam, anjing ini disilangkan dengan jakal asli Vietnam. Tradisi dan legenda Hmong menunjukkan bahawa ia berasal berhampiran dengan rantau Sungai Kuning di China. Orang Hmong mengalami penindasan dan genosid oleh dinasti Qing pada abad kelapan belas dan abad kesembilan belas dan ramai orang melarikan diri ke pergunungan Vietnam utara. Kini, anjing berekor kontot Hmong terdapat di Wilayah Hà Giang, Wilayah Tuyên Quang, Wilayah Lào Cai, dan Wilayah Yên Bái di Vietnam utara.

Ciri

Penampilan
Anjing berekor kontot Hmong ialah anjing bersaiz sederhana, berotot, dan berbingkai segi empat sama. Lapis bulu gandanya pendek dan keras, tanpa sebarang jumbai. Telinganya biasanya tegak.

Ekor kontot
Anjing berekor kontot Hmong mempunyai ekor kontot semula jadi tanpa sebarang pemotongan ekor. Panjang ekor mungkin berkisar daripada ketokongan hingga ekor lengkap tetapi panjang piawai ialah .


Perangai
Anjing berekor kontot Hmong ialah anjing amat cerdas dan dihargai kerana kebolehannya untuk membimbing pemiliknya di sepanjang laluan kompleks melalui pergunungan. Walaupun anjing berekor kontot Hmong setia dan ramah dengan pemiliknya, ia menyendiri dalam kehadiran orang asing dan melindungi wilayahnya.

Kesihatan
Anjing berekor kontot Hmong terkenal kerana kesihatan cemerlang dan daya ketahanan terhadap penyakit dan suhu ekstrem. Purata jangka hayatnya ialah 15–20 tahun.

Catatan

Rujukan

Berekor Kontot Hmong, Anjing
Berekor Kontot Hmong, Anjing
Kategori:Baka haiwan berasal dari Vietnam